L-allegat każ ta' koruzzjoni fil-Fondazzjoni għall-Iskejjel ta' Għada (FTS) reġa' ħareġ fil-beraħ id-differenza fil-mod kif tirreaġixxi għall-każi ta' kondotta ħażina l-amministrazzjoni preżenti. Dan meta mqabbel ma' kif ħadmu esponenti tal-Partit Nazzjonalista. Ma mmorrux ħafna 'l bogħod biex insibu każ li juri attitudni totalment differenti. Saħansitra nistgħu ngħażlu każ li għalkemm seħħ fi żmien it-tmexxija ta' Lawrence Gonzi żviluppa fi żmien li Simon Busuttil kien Kap tal-Partit Nazzjonalista. Qed nirreferu għal każ ta' xiri ta' voti mħallas b'xogħlijiet minn fondi pubbliċi fi skema li qed ikun akkużat ir-raġel tal-Eks Ministru Giovanna Debono. Dik li minkejja dan kollu sal-lum għadha tpoġġi fil-Parlament tliet fillieri wara l-Kap tal-Oppożizzjoni. Din il-ġimgħa fil-Parlament, il-Ministru għall-Edukazzjoni Evarist Bartolo għamel stqarrija ministerjali li fiha ta rendikont ċar dwar il-korrispondenza li kien hemm bejnu u l-Eks Kap Eżekuttiv tal-Fondazzjoni għall-Iskejjel ta' Għada, Philip Rizzo. Hija korrispondenza li turi kif aġixxa l-Ministru Bartolo mill-mument li beda jkun mgħarraf li persuna li kienet taħdem fil-Fondazzjoni u li għal snin twal ħadmet għalih politikament, setgħet aġixxiet b'mod ħażin fil-mod kif ingħata x-xogħol mill-Fondazzjoni. L-allegazzjoni hi koruzzjoni fejn intalbu flus għalih. Għax ma kellux x'jaħbi, Evarist Bartolo ppubblika fil-Parlament il-korrispondenza kollha. U d-dikjarazzjonijiet tiegħu għamilhom fil-Parlament quddiem il-membri tal-Oppożizzjoni Nazzjonalista. Biex huma wkoll kellhom ċans jistaqsu f'xandira parlamentari diretta fuq it-televiżjoni. Il-Ministru kien lest iwieġeb mistoqsija wara oħra. Fosthom tal-Eks Ministru Chris Said. L-istess Chris Said li fil-każ ta' Għawdex kien mar għandu l-whistleblower. Iżda, li minflok mar għand il-pulizija kien ra kif seta' jgħin fil-każ mingħajr ma jispiċċa għand il-pulizija. Kif wara kollox għamlu l-Kap tal-Oppożizzjoni, Simon Busuttil u l-Whip tal-grupp Parlamentari Nazzjonalista David Agius. Kien f'Marzu tal-2015 meta ħareġ fil-beraħ il-każ tal-allegat xogħol fil-privat mħallas minn fondi pubbliċi. L-akkuża hi li meta kien imexxi d-Dipartiment tax-Xogħlijiet, li għalih kienet politikament responsabbli Giovanna Debono, żewġha kien jagħmel ix-xogħol fil-privat bir-riżorsi tad-dipartiment. Jingħad li kienet skema ta' pjaċiri u naturalment pjaċir jitpatta b'ieħor. F'dan il-każ l-allegazzjoni hi li kien jitpatta b'vot lil Giovanna, għal snin twal magħrufa bħala "r-reġina" tal-Gżira Għawdxija minħabba l-ħakma li kellha fil-Ministeru għal Għawdex u lil hinn. Wara li l-Partit Nazzjonalista tilef l-elezzjoni ċertu Joe Cachia, kuntrattur li kien jitqabbad j agħmel dawn ix-xogħlijiet, ried jitħallas. U mar għand uffiċjali tal-Partit Nazzjonalista, issa fl-oppożizzjoni u taħt it-tmexxija ta' Simon Busuttil. Qalilhom bl-iskema u t-tweġibiet tagħhom kienu tweġibiet li xejn ma juru tmexxija serja. Fost oħrajn kien iltaqa' ma' Simon Busuttil. Laqgħa li ssir referenza għaliha wkoll f'email li ntbagħtet lil Chris Said, li issa kien laħaq Segretarju Ġenerali tal-Partit Nazzjonalista. Lil Said il-kuntrattur kien qallu: "Dr. Said fuq ix-xogħol li sar fil-privat għal voti jien ħa nibqa' b'xejn? Jekk jogħġbok dak ix-xogħol sar. Sar għall-voti biss. Ħallsuni d-dejn għax jien qiegħed minn taħt u qiegħed inħallas l-interessi. "Inti taf b'dan għax kont mistieden għandek fl-uffiċċju tiegħek u kont semmejtlek xi affarijiet u mqar Dr Busutil jaf b'dan kollu għax kont mistieden fl-uffiċċju u kumbinazzjoni ltqajna fil-lift." Ftit wara Chris Said wieġeb: "Ejja niltaqgħu ħa naraw x'pass imiss. Se ngħinek kif nista'." Mela Chris Said wiegħed lil Cauchi li se jgħinu. Imkien ma qallu biex imur għand il-pulizija u wisq anqas mar hu. B'hekk ir-reazzjoni ta' Chris Said, f'din il-leġiżlatura, tikkuntrasta sew mal-mod kif il-Ministru Evarist Bartolo wieġeb lil Philip Rizzo dwar il-każ t'allegat korruzzjoni fi ħdan il-Fondazzjoni għall-Iskejjel ta' Għada. F'waħda mill-emails li tmur lura għall-20 t'April ta' din is-sena, Evarist Bartolo kien wieġeb lill-Eks Kap Eżekuttiv tal-Fondazzjoni għall-Iskejjel t'Għada ċar u tond "Please understand that no one no one no one enjoys immunity or is untouchable because he has worked for me politically since 1992. Understood :)?" Fi kliem ieħor lill-Kap Eżekuttiv qallu biex iżomm f'moħħu li ebda persuna li tagħmel ħażin ma tista' tgawdi minn xi tip ta' protezzjoni. Anke jekk dik il-persuna tkun ħadmet poltikament għall-Ministru. Mhux biss, meta Bartolo irċieva email li qajmet dubji dwar attivitajiet irregolari fi ħdan il-Fondazzjoni, Bartolo ra li tinġabar informazzjoni biżżejjed biex issir investigazzjoni. Azzjoni li għal darb'oħra tikkuntrasta mal-azzjoni li ħa persuna qrib sew tal-Kap Nazzjonalista Simon Busuttil, jiġifieri l-Whip tal-grupp Parlamentari Nazzjonalista David Agius. Il-whistleblower fil-każ t'Għawdex kien informa lil Agius b'kollox u saħansitra f'email minnhom bagħatlu ritratti tax-xogħol li kien għamel. Minflok David Agius gideb billi qal li sar jaf mill-gazzetti kif ukoll kien kkwotat jgħid li mhux xogħlu li jinvestiga. Diġà saret referenza lejn il-fatt li l-whistleblower kien iltaqa' ma' Simon Busuttil. Naturalment huwa iktar importanti li naraw x'qallu. Xi ħaġa li sirna nafuha b'xhieda ġuramentata fil-Qorti tal-whistleblower Joe Cauchi, li huwa wkoll whistleblower imħares skont il-liġi tal-whistleblower li f'pajjiżna kienet ilha biex tidħol snin. Jirriżulta kif meta l-kuntrattur spjega lil Busuttil dwar dak li kien qed jiġri f'Għawdex, ir-rispons min-naħa tal-Kap Nazzjonalista kien ċar "Għalfejn bqajt għaddej bix-xogħol? Mela ma kontx taf li ma konniex se nitilgħu?" Mela mhux talli ma marx għand il-pulizija iżda ħalla kollox għaddej b'Giovanna Debono tinżamm bħala l-kelliema ewlenija tal-Partit Nazzjonalista għal Għawdex. Dan sakemm il-każ ħareġ fil-midja, investigat il-pulizija u spiċċa l-Qorti. Kien wara dan kollu li Giovanna Debono rriżenjat mill-Partit Nazzjonalista, għalkemm żammet is-siġġu ta' deputat. Simon Busuttil kien qal li laqa' dik ir-riżenja b'dispjaċir. Dispjaċir ta' xi ħadd li b'wieħed mill-ikbar skandli politiċi f'idejh għax jinvolvi xi ħadd mill-grupp Parlametari tiegħu baqa' sieket jittama li d-dettalji ma joħorġux u kollox jibqa' għaddej qisu qatt ma kien xejn. Saħansitra kien attakka lill-whistleblower meta fil-qorti kien żvela x'intqal lilu mill-istess Simon Busuttil u fetaħlu proċeduri l-Qorti. Busuttil għandu jieħu tagħlima mill-aġir ta' Bartolo li nistgħu niġbruh fi ftit kliem. Il-ġudizzju dwar l-azzjoni Bartolo ma ngħamluhx aħna. Jagħmluh l-emails li ppubblika l-istess Ministru. Korrispondenza ppubblikata b'mod sħiħ anke jekk il-Ministru ma kienx obbligat jagħmel dan. Tispikka email fl-għaxra ta' Settembru 2016, għaxar t'ijiem wara li ġie ordnat li jsir rapport lil Pulizija, fejn Rizzo jikteb lill-Ministru li l-passi li ttieħdu, wara li kien hemm evidenza tanġibli, huwa l-pass li huwa se jigi ġġudikat fuqu. "What you are doing NOW, after you have plenty of tangible evidence is what you will be judged upon... nobody thinks you were involved then...but now your duty is clear." Fil-korrispondenza joħroġ ċar li l-Ministru appoġġja lil Philip Rizzo, eks CEO tal-FTS, fil-passi li ried jieħu sa minn lura f'April. Jispikka SMS tal-Ministru lil Rizzo, fejn jagħmilha cara li ħadd m'għandu jkun barra mir-regoli tal-governanza tajba u li l-affarijiet iridu jiġu indirizzati b'mod effettiv u strutturat. F'Ġunju, meta nqalgħu numru ta' suspetti min-naħa ta' Rizzo, il-Ministru Bartolo jagħmila cara: "mhux aċċettabbli li xi ħadd jaħdem mingħajr każ tal-proċeduri ta' kif flus pubbliċi jintefqu." Il-messaġġi jkomplu sa Settembru. Dan wara li l-Ministru Bartolo kien ħatar investigazzjoni interna mmexxija minn Paul Bonello li wriet kif kien hemm suspetti iktar fondati. Biex fl-1 ta' Settembru l-Ministru talab lill-Fondazzjoni għall-Iskejjel ta' Għada tagħmel rapport lil Pulizija. Fit-12 ta' Settembru 2016, il-Ministeru ghall-Edukazzjoni għamel rapport hu lil pulizija. Rizzo, li dak iż-żmien kien għadu CEO tal-FTS, għamel ir-rapport tiegħu ftit wara, u xahrejn qabel ma deher l-ewwel rapport fil-midja.